פירוש נוסף ערך זה עוסק בקבוצת כדורגל ממדריד. אם התכוונתם לקבוצת כדוריד, ראו אתלטיקו מדריד (כדוריד).

**קלוב אתלטיקו דה מדריד** (בספרדית: **Club Atlético de Madrid**) היא קבוצת כדורגל ספרדית מהעיר מדריד. הקבוצה נוסדה ב-26 באפריל 1903 ומשחקת בלה ליגה, הליגה הבכירה בספרד. המועדון זכה 11 פעמים באליפות הליגה הספרדית ו-10 פעמים בגביע המלך הספרדי. לקבוצה זכייה בגביע אירופה למחזיקות גביע (1962), שלוש זכיות בליגה האירופית (2010, 2012, 2018) וזכייה אחת בגביע הבין-יבשתי (1974). היא הפסידה שלוש פעמים בגמר גביע אירופה וליגת האלופות (1974, 2014, 2016).

בשנים 1966–2017 ערכה הקבוצה את משחקיה הביתיים באצטדיון ויסנטה קלדרון, אשר הכיל 54,907 מקומות ישיבה. בשנת 2017 עברה הקבוצה לאצטדיון סיביטאס מטרופוליטנו בעל תכולה של 68,456 מקומות ישיבה.

במהלך ההיסטוריה של המועדון דבקו בו מספר כינויים: Los Colchoneros (תעתיק: לה קולצ'ונרוס; יצרני מזרנים), כינוי שדבק בקבוצה משום שבעת הקמתה מדיה האדומים-לבנים היו דומים לקצוות המזרנים אשר היו מיוצרים באותה התקופה. במהלך שנות ה-70 דבק בשחקניה גם הכינוי Los Indios (האינדיאנים), מכיוון שעם הסרת ההגבלה על החתמת שחקנים זרים הוחתמו באתלטיקו שחקנים רבים מדרום אמריקה. עם זאת, ישנן מספר תאוריות שמציעות הסברים אחרים לכינוי, ובהן הימצאותו של האצטדיון הביתי שלה על גדות נהר המנסנרס (Manzanares), או משום שהאינדיאנים היו אויביהם של הלבנים שהתיישבו בצפון אמריקה, וכינויה של היריבה העירונית של אתלטיקו, ריאל מדריד, הוא "הלבנים", ולכן כינוי זה מתאים לקבוצה.

אחד מבעלי הקבוצה הנוכחיים הוא המיליארדר הישראלי, איש העסקים עידן עופר ממשפחת עופר (33%).

היסטוריה
--------

### הקמה ושנים ראשונות (1939-1903)

אתלטיקו מדריד נוסדה בתאריך ה-26 באפריל 1903, על ידי שלושה סטודנטים ממוצא בסקי שהתגוררו במדריד. מייסדים אלו ראו במועדון החדש קבוצת בת של אתלטיק בילבאו, קבוצת הילדות שלהם, ולכן בשנותיו הראשונות של המועדון מדי הקבוצה היו בצבע כחול-לבן, בדומה למדיה של אתלטיק בילבאו דאז. בשנת 1904 הצטרפו אליהם חברים שפרשו מריאל מדריד. ב-1911 שינתה הקבוצה את מדיה לצבעים הנוכחיים, אדומים-לבנים. באותה התקופה נהוג היה בספרד לכסות מזרני שינה בבד הצבוע בפסים אדומים ולבנים, ועל כן דבק באתלטיקו הכינוי Los Colchoneros. יש המאמינים כי הכינוי דבק בהם מכיוון שיצרו את המדים מאותם הבדים בהם השתמשו לייצור מזרנים על מנת לחסוך בהוצאות, אך אין לכך ראיות ברורות. הסבר אחר שניתן לשינוי צבעי הקבוצה הוא, שכמו אתלטיק בילבאו גם אתלטיקו מדריד רכשה מדים כחולים-לבנים מקבוצת בלקברן רוברס האנגלית. חואניטו אלורדיי, שחקן הקבוצה וחבר במועצת המנהלים של אתלטיקו, נשלח לאנגליה כדי לרכוש מדים מבלקברן, אך לאחר שלא מצא מדים אלו קנה במקומם מדים מקבוצת סנדרלנד, שמדיה הם אדומים-לבנים. אתלטיקו מדריד החליטה לאמץ את החולצה האדומה-לבנה, אך השאירה את המכנסיים הכחולים.

חלקת האדמה הראשונה של אתלטיקו הייתה הרודנה דה ואלקס, שהייתה ממוקמת באזור הפועלים בצדה הדרומי של העיר מדריד. בשנת 1919 רכשה חברת אורבניזדורה מטרופוליטאנו, החברה שניהלה את מערכת התקשורת התת-קרקעית במדריד, חלקת אדמה ליד אוניברסיטת סיודאד. בשנת 1921 הפכה אתלטיקו מדריד למועדון עצמאי, שלא היה תלוי יותר באתלטיק בילבאו. כחלק מהפרויקט החדש החברה בנתה את אצטדיונה הראשון, ה"מטרופוליטאנו", שנפתח בשנת 1923, וותכולתו כללה 35,800 מושבים. ה"מטרופוליטאנו" שימש את המועדון עד שנת 1966, אז נחנך אצטדיונה של הקבוצה עד שנת 2017, אצטדיון ויסנטה קלדרון. בימינו מארחת הקבוצה את משחקיה באצטדיון מטרופוליטנו.

עד שנת 1920 זכתה אתלטיקו מדריד 3 פעמים באליפויות האזוריות, והייתה סגנית גביע המלך הספרדי בשנת 1921, לאחר שהפסידה 1–4 לאתלטיק בילבאו. בשנת 1926 אתלטיקו מדריד הגיעה שוב לגמר, בו הפסידה 2–3 בהארכה, לקבוצת ברצלונה. בשנת 1928 הוזמנה הקבוצה לפתיחת הליגה הספרדית, שנוסדה שנה מאוחר יותר, בשנת 1929. במהלך עונת הבכורה של הקבוצה בליגה הבכירה, מאמן הקבוצה היה פרד פנטלנד האנגלי. לאחר 2 עונות בלבד בליגה הראשונה, ירדה אתלטיקו מדריד לליגת המשנה הספרדית. לאחר 3 עונות חזרה הקבוצה לליגה הבכירה, אך סיימה את עונת 1935/1936 במקום ה-11 המוביל לליגת המשנה, כשבמהלך העונה מונה ז'וזפ סמיטייר למשרת המאמן במקום פנטלנד. בעקבות מלחמת האזרחים שפרצה בספרד הושבתה הליגה למשך שלוש שנים.

### אתלטיקו אוויאסיון מדריד (1947-1939)

למזלה של אתלטיקו נמנע מריאל אוביידו לשחק בליגה הבכירה עם חידושה בעונת 1939/1940, מכיוון שאצטדיונה נהרס בהפצצות, ונפסק כי זהות מחליפתה בליגה תיקבע במשחק בין אתלטיקו מדריד לאוסאסונה, אשר הייתה אמורה לרדת לליגת המשנה אף היא. אתלטיקו גברה על אוסאסונה בתוצאה 1–3 ונשארה בליגה הבכירה. כאשר חודשה הליגה התמזגה אתלטיקו מדריד עם קבוצת הכדורגל מסרגוסה, אוויאסיון נסיונל, והפכה ל**אתלטיקו אוויאסיון מדריד**. אוויאסיון נסיונל הייתה קבוצת כדורגל שנוסדה על ידי חברים בחיל האוויר הספרדי, ומשנדחתה על ידי פדרציית הכדורגל הספרדית המלכותית, החליט המועדון להתמזג עם אתלטיקו מדריד, שהסכימה לכך, כיוון ששמונה משחקניה נהרגו במלחמת האזרחים. בעונה זו זכתה הקבוצה באליפות הראשונה בתולדותיה, כשאת הקבוצה מאמן ריקרדו זאמורה. הקבוצה הצליחה לשמור על התואר גם בעונה הבאה, עונת 1940/1941. השחקן המשפיע ביותר בתקופה זו היה הקפטן, חֶרְמַן גומס, שהגיע מראסינג סנטאנדר בשנת 1939, ושיחק בתפקיד הקשר המרכזי במשך 8 עונות רצופות במדי הקבוצה, עד עונת 1947/1948, ולצידו הקשרים מצ'ין ורמון גבילונדו. על פי רבים, הקישור וצורת המשחק הייחודית של גומז, הייתה זו שהפכה את אתלטיקו מדריד לאחת הקבוצות החזקות בספרד. בשנת 1947 החליט המועדון להשתחרר מהקשר הצבאי לאוויאסיון, וחזר לשמו הקודם **אתלטיקו מדריד**. באותה שנה התרחש ניצחון השיא של אתלטיקו מול ריאל מדריד, 0-5. זהו הניצחון הגדול ביותר של אתלטיקו בדרבי מול היריבה המושבעת, ריאל מדריד, עד היום.

### עידן הזהב (1965-1947)

תחת המאמן הארגנטינאי, הלניו הררה, ועם הכוכב המרוקאי, לארבי בן בארק, זכתה אתלטיקו באליפות פעמיים נוספות בשנים 1950 ו-1951. עם עזיבתו של הררה, בשנת 1953, עד סוף שנות ה-50 לא הצליח המועדון לאיים על הבכורה שלרוב נשמרה ברשותן של ריאל מדריד וברצלונה, כשהישג השיא היה בעונת 1957/1958 אותה סיים במקום השני, תחת הובלתו של המאמן פרדיננד דוצ'יק הצ'כוסלובקי. מיקום זה הביא את אתלטיקו לגביע אירופה לאלופות, מאחר שריאל מדריד, אלופת ספרד המכהנת, הייתה אז גם אלופת אירופה המכהנת. עם חלוץ החוד הברזילאי ואוה, ועם הקיצוני הספרדי אנריקה קויאר, הגיעה אתלטיקו מדריד לשלב חצי הגמר, לאחר שהדיחה את דרומקונדרה האירית, את צסק"א סופיה הבולגרית ואת שאלקה מגרמניה המערבית. בחצי הגמר הודחה אתלטיקו על ידי ריאל מדריד: ריאל ניצחה 2:1 בסנטיאגו ברנבאו, אתלטיקו ניצחה 0:1 במטרופוליטאנו, ובמשחק החוזר ניצחה ריאל 2:1 באצטדיון לה רומרדה שבסרגוסה.

בשנות ה-60 וב-שנות ה-70 אתלטיקו קראה תיגר על מעמדה של ברצלונה כקבוצה השנייה בחוזקה בספרד, כאשר במקום הראשון שלטה באופן בלתי מעורער ריאל מדריד. בכל אופן, אתלטיקו זכתה לנקמה משלה, כאשר החתימה את מאמן ריאל מדריד לשעבר, חוסה וייונגה, וניצחה את ריאל מדריד פעמיים ברציפות בגמר גביע המלך הספרדי, ב-1960 וב-1961, וזכתה בו לראשונה. בשנת 1962 זכתה אתלטיקו בגביע אירופה למחזיקות גביע, לאחר תיקו 1-1 עם פיורנטינה בגמר, וניצחון 0–3 במשחק החוזר. לאחר שנה שוב הגיעה הקבוצה לגמר בטורניר זה, אך הפסידה 1–5 לטוטנהאם הוטספר האנגלית. אנריקה קויאר המשיך להיות שחקן משפיע בתקופה זו, יחד עם הקשרים מיגל ג'ונס ואדלרדו רודריגס.

### פריצת הדרך באירופה (1974-1965)

בין השחקנים משמעותיים בתקופה זו בלטו חאבייר אירורטה, חוסה אאלוחיו גארטה ולואיס אראגונס. גראטה זכה 3 פעמים ברציפות בתואר ה"פיצ'יצ'י", מלך השערים, בעונות 1968/1969, 1969/1970, 1970/1971. בשנות ה-70 הגיעו מספר שחקנים ארגנטינאים, דוגמת רובן איילה, פאנאדרו דיאס ורמון "כאצ'ו" הרדיה, שהובאו על ידי המאמן הארגנטינאי חואן קרלוס לורנסו. לורנצו האמין במשמעת, זהירות ושיבוש המשחק של היריבים. הוא אמנם היה מאמן שנוי במחלוקת, אך השיטות שלו הוכיחו את עצמן כאשר אתלטיקו זכתה באליפות בשנת 1973 והעפילה לגמר גביע אירופה לאלופות 1974, לאחר שניצחה את גלאטסראיי הטורקית, דינמו בוקרשט הרומנית, הכוכב האדום בלגרד היוגוסלבית ואת סלטיק הסקוטית. בגמר פגשה אתלטיקו את באיירן מינכן, שנחשבה לאחת הקבוצות הטובות בעולם. משחק הגמר הראשון נערך ב-15 במאי. בסיום 90 הדקות התוצאה עמדה על 0-0, והמשחק נכנס להארכה. בדקה ה-114, כבש לואיס אראגונס שער לזכות אתלטיקו בבעיטה חופשית, אך בדקה ה-120 בלם באיירן מינכן, הנס ג'ורג' שוורצנבק, הצליח להכניע את שוער אתלטיקו, מיגל ריינה, בבעיטה מ-30 מטרים. במשחק החוזר שנערך יומיים לאחר מכן באיירן מינכן ניצחה 4-0.

השנים הטובות ביותר של אתלטיקו הגיעו במקביל לשנים הטובות של ריאל מדריד, שהייתה יותר דומיננטית וזכתה ביותר תארים. בין השנים 1961 - 1980 זכתה ריאל מדריד 14 פעמים באליפות. אתלטיקו הייתה היריבה המרכזית שנגסה בשליטה של היריבה העירונית בספרד וזכתה בארבע אליפויות בשנים 1966, 1970, 1973 ו-1976. מלבדן רק ולנסיה וברצלונה זכו באליפות בתקופה זו - כל אחת פעם אחת.

### תקופת לואיס אראגונס כמאמן (1987-1974)

זמן קצר לאחר התבוסה בגמר גביע אירופה לאלופות פרש לואיס אראגונס ממשחק פעיל, ומיד מונה למאמן אתלטיקו מדריד. בסך הכל, אימן אראגונס את אתלטיקו ב-4 קדנציות שונות: 1974-1980, 1982-1987, 1991-1993, 2001-2003. הצלחתו של אראגונס הגיעה במהירות: מאחר שבאיירן מינכן זכתה בגביע אירופה לאלופות, היא הייתה אמורה להשתתף בגביע הבין-יבשתי, אך בעקבות לחץ של משחקים שהיה לבאיירן, הוחלט על ידי הנהלת הקבוצה הגרמנית לא להשתתף. אתלטיקו מדריד, שהייתה סגנית אלופת אירופה, הוזמנה במקומה. הקבוצה שיחקה נגד אינדפנדיינטה הארגנטינאית, זוכת גביע ליברטדורס. המשחק הראשון, שנערך באצטדיון ליברטדורס דה אמריקה שבבואנוס איירס, נגמר בניצחון 0–1 לאינדפנדיינטה. המשחק השני, שנערך באצטדיון ויסנטה קלדרון, נגמר בניצחון 0–2 של אתלטיקו ובזכייה היסטורית של אתלטיקו מדריד בגביע הביניבשתי. בשנת 1976 הוביל אראגונס את אתלטיקו לזכייה בגביע המלך, לאחר ניצחון 0–1 על ריאל סרגוסה בגמר. שנה לאחר מכן, בשנת 1977, זכתה אתלטיקו באליפות.

במהלך הקדנציה השנייה של אראגונס כמאמן אתלטיקו מדריד, בעונת 1984/1985, הגיעה הקבוצה למקום השני, אך זכתה בגביע המלך. שחקן משמעותי בהישגי הקבוצה בעונה זו היה הוגו סאנצ'ס המקסיקני, שגם זכה בתואר הפיצ'יצ'י לאחר שהבקיע 19 שערי ליגה. בעקבות הצלחתו נרכש סאנצ'ס על ידי היריבה העירונית ריאל מדריד, אך למרות עזיבתו אראגונס המשיך להוביל את אתלטיקו להצלחה, והיא זכתה בסופר קאפ הספרדי עם ניצחון 1–3 על ברצלונה. בעונת 1985/1986 הגיעה אתלטיקו לגמר גביע אירופה למחזיקות גביע, אך הפסידה 0–3 לדינמו קייב.

### תקופת חסוס חיל (2003-1987)

בשנת 1987 הפוליטיקאי ואיש העסקים הספרדי, חסוס חיל, נבחר לנשיא המועדון. בזמן בחירתו חלפו כבר עשר שנים מאז הזכייה האחרונה של אתלטיקו באליפות, והמועדון היה נואש להצלחה בליגה. מסיבה זו חיל הוציא כספים רבים וביצע מספר החתמות יקרות, בהן החתמתו של פאולו פוטרה, הקיצוני הפורטוגלי שהגיע מפורטו. למרות כל ההוצאות הגבוהות הקבוצה זכתה בשני תארים בלבד: שתי זכיות רצופות בגביע המלך, בעונות 1990/1991 ו-1991/1992. הכי קרוב שהגיעה אתלטיקו בשנים אלו לזכייה בתואר האליפות הייתה בעונת 1990/1991, לאחר שסיימה במקום ה-2 בליגה, 10 נקודות פחות מברצלונה של יוהאן קרויף. כל זה גרם ליחס שלילי לאופן שבו ניהל חיל את המועדון שמינה ופיטר מאמנים במהירות. בין המאמנים שמונו ופוטרו על ידי חיל היו: ססאר לואיס מנוטי, רון אטקינסון, חאבייר קלמנטה, טומיסלב איביץ', פרנסיסקו מטורנה, אלפיו באסילה, וגם אחד הסמלים של הקבוצה הגדולה לואיס אראגונס. בנוסף, אחד המהלכים שעשה חיל והתבררו מאוחר יותר כטעות גדולה, היה סגירת מחלקת הנוער של המועדון בשנת 1992, שבעקבותיה עזבו שחקני נוער מבטיחים, בהם ראול בן ה-15, שעזב ליריבה העירונית ריאל מדריד.

בעונת 1994/1995 המועדון נאבק נגד הירידה לליגת המשנה, וניצל רק בזכות תוצאת תיקו במשחק במחזור האחרון. בעקבות המצב אליו הגיעה הקבוצה, בוצעו שינויים משמעותיים: חיל החתים את המאמן הסרבי רדומיר אנטיץ' ובחלון ההעברות עזבו שחקנים רבים את הקבוצה. הקבוצה פתחה את עונת 1995/1996 עם המאמן החדש ושחקנים שנותרו מהעונה הקודמת (בתוכם: חוסה לואיס קמינרו, דייגו סימאונה, קיקו), לצד החתמות חדשות: מילינקו פאנטיץ', לובוסלב פנב, סנטיאגו דניה וחוסה פרנסיסקו מולינה. בעונה זו זכתה סוף סוף אתלטיקו באליפות, 19 שנה מאז האליפות הקודמת, ואף השלימה דאבל כשזכתה גם בגביע המלך בעונה זו.

בעונת 1996/1997 שיחקה אתלטיקו לראשונה בליגת האלופות. הקבוצה פתחה את העונה עם ציפיות ושאיפות חדשות, ובנוסף עם החתמות חדשות - חואן אדוארדו אסניידר שהגיע מריאל מדריד וראדק בייבל הצ'כי, שהרשים ביורו 1996 בו הגיעה נבחרת צ'כיה לגמר. אך הקבוצה אתלטיקו לא מימשה את הציפיות שתלו בה. בליגה הסיכויים לזכייה אבדו, ומליגת האלופות הקבוצה הודחה הודחו בשלב רבע הגמר לאחר צמד משחקים מול אייאקס אמסטרדם. בעונה הבאה, 1997/1998, ההוצאות גדלו אף יותר מההוצאות בעונות הקודמות, עם החתמות של כריסטיאן ויירי האיטלקי ושל ז'וניניו פאוליסטה הברזילאי. אף על פי שאנטיץ' הביא את תואר האליפות, הוא הוחלף לקראת סוף העונה באריגו סאקי, ש"שרד" במשרת המאמן פחות מ-6 חודשים. לאחר מכן חזר אנטיץ', שהוחלף לאחר חודשיים בלבד בקלאודיו ראניירי.

לקראת סוף שנת 1999 הושעו חסוס חיל וכל הצוות שלו על ידי פדרציית הכדורגל הספרדית המלכותית, והם נחקרו בחשד לשימוש לרעה בכספי המועדון. הממשלה מינתה את חוסה מנואל רובי לתפקיד הנשיא הזמני של המועדון. השעייתו של חיל גרמה לאי סדר במועדון, דבר שבא לידי ביטוי גם בהישגי הקבוצה. במרץ 2000, כאשר הקבוצה נמצאה במקום ה-17 ועל סף ירידה, הגיש ראניירי את התפטרותו מתפקיד המאמן. חזרתו של אנטיץ' לקבוצה לא עזרה לקבוצה בליגה, ועל אף שהגיעה לגמר גביע המלך, בו הפסידה 1–2 לאספניול, היא ירדה לליגת המשנה לאחר שסיימה במקום ה-19.

אוהדי אתלטיקו בשנת 2005
אתלטיקו בילתה שתי עונות בליגה השנייה, עד שלבסוף הצליחה לחזור לליגה הבכירה, בעונת 2001/2002, כאשר המאמן שהחזיר אותה לליגה הראשונה היה לואיס אראגונס, שהוסיף לאמן את הקבוצה גם בעונת החזרה לליגה הראשונה והיה הראשון לתת לפרננדו טורס הצעיר לשחק בליגה, במשחק נגד ברצלונה בקאמפ נואו בו טורס הבקיע את שער השויון והציל את אתלטיקו מהפסד.

במאי 2003 הגיש חיל באופן רשמי את התפטרותו מהקבוצה.

### תקופת חאבייר אגירה (2009-2006)

בשנת 2006 מונה חאבייר אגירה למאמנה של אתלטיקו מדריד. עם מינויו הגיע לאתלטיקו החלוץ הצעיר סרחיו אגוארו.

בחודש יולי 2007 עבר פרננדו טורס, אחד השחקנים המזוהים ביותר עם אתלטיקו מדריד, לליברפול מהפרמייר ליג, ששילמה לאתלטיקו עבורו 26,500,000 ליש"ט. לאחר העזיבה של טורס החתימה הקבוצה את החלוץ האורוגוואי דייגו פורלאן, שזכה בתואר הפיצ'יצ'י ובנעל הזהב האירופית בהיותו בוויאריאל. בעונת 2007/2008 הגיעה אתלטיקו לשלב 32 האחרונות בגביע אופ"א אך הפסידה לבולטון וונדררס. הקבוצה הגיעה גם לרבע גמר גביע המלך בו הודחה על ידי ולנסיה. בעונה זו סיימה הקבוצה במקום הרביעי בליגה והעפילה למוקדמות ליגת האלופות. סרחיו אגוארו, דייגו פורלאן, סימאו והשוער לאו פרנקו החזירו את אתלטיקו למפעל הבכיר של הכדורגל האירופי מאז ההפסד ברבע הגמר לאייאקס אמסטרדם בעונת 1996/1997.

בעונת 2008/2009 הגיעה הקבוצה עד לשלב שמינית גמר ליגת האלופות, בו הודחה על ידי פורטו. בגביע המלך הודחה בסיבוב ה-16 על ידי ברצלונה, שזכתה לבסוף בתואר. ב-3 בפברואר 2009, לאחר ירידה ביכולות הקבוצה, עזב המאמן חאבייר אגירה את הקבוצה. לאחר עזיבתו היה זעם ציבורי רב על התנהלות המועדון כשנטען שהבעיות של המועדון לא נגרמו מתפקודו של אגירה, אלא בשל יכולתו של החלוץ דייגו פורלאן. פורלאן עצמו התנגד לפיטורי אגירה ואמר: "פיטורי אגירה הייתה הדרך הכי קלה. אגירה לא היה הגורם לבעיות. השחקנים אשמים, אנחנו לא משחקים היטב ומבצעים המון שגיאות". לאחר פיטוריו של אגירה, מונה אבל רסינו למשרת מאמן הקבוצה.

לאחר מינויו של רסינו השיגה הקבוצה עונה נוספת את המקום ה-4 בליגה, המוביל לליגת האלופות. דייגו פורלאן זכה בתואר הפיצ'יצ'י וגם בתואר נעל הזהב האירופית, לאחר שהבקיע 32 שערי ליגה באותה עונה. אתלטיקו ראתה את ההצלחה בליגה המקומית כהזדמנות לחזק את הסגל שלה. במקום השוער לאו פרנקו שעזב עלה מקבוצת הנוער שוער צעיר ומבטיח, דויד דה חאה. למרות לחץ מצד מועדונים גדולים לרכוש את פורלאן ואגוארו, החליטה אתלטיקו שלא למכור אותם ושמרה על הבסיס ההתקפי שלה, בתקווה להצלחה בעונה הבאה.

בתחילת עונת 2009/2010 מיעטה אתלטיקו לנצח בליגה, ולאחר שהפסידה בתוצאה 0–4 לצ'לסי ב-21 באוקטובר 2009, במסגרת ליגת האלופות, עזב רסינו את הקבוצה. לאחר שאתלטיקו לא הצליחה להביא את המאמן הדני מיכאל לאודרופ, החתימה הקבוצה את קיקה סאנצ'ס פלורס למאמנה עד לסוף העונה.

### ההצלחה באירופה ודייגו סימאונה (2010-)

הרכב אתלטיקו ופולהאם בגמר גביע אופ"א 2010
אף על פי שהקבוצה המשיכה לפגר במקצת בליגה, אותה סיימה לבסוף במקום ה-9, היא הצליחה לסיים במקום ה-3 בשלב הבתים של ליגת האלופות ולכן העפילה לשלב 32 האחרונות של הליגה האירופית. לאחר ניצחונות על גלאטסראיי, ספורטינג ליסבון, ולנסיה וליברפול, העפילה למשחק הגמר אשר נערך בהמבורג ארנה. אתלטיקו ניצחה בתוצאה 1–2 את פולהאם, מצמד של דייגו פורלאן שכבש את שער הניצחון בדקה ה-116 במסגרת הארכה, וזכתה בגביע ובתואר אירופי ראשון מאז עונת 1961/1962. בנוסף, הגיעה אתלטיקו לגמר גביע המלך, בו התמודדה נגד סביליה, אך הפסידה 0–2 במשחק שנערך בקאמפ נואו. בזכות הזכייה בגביע אופ"א, העפילה אתלטיקו למשחק הסופר קאפ האירופי ב-2010 וניצחה 0–2 את אינטר מילאנו, זוכת ליגת האלופות.

גם בעונת 2010/2011 התקשתה הקבוצה להגיע לצמרת הליגה. כמו כן, הודחה הקבוצה מגביע המלך בשלב רבע הגמר והודחה משלב הבתים של הליגה האירופית לאחר שסיימה במקום ה-3 בבית שלה. חוסר ההצלחה הוביל לעזיבתו של פלורס עוד לפני סיום העונה. במקום פלורס מונה המאמן גרגוריו מנסאנו, שהוביל את הקבוצה למקום ה-7 בליגה, שהעניק כרטיס למוקדמות הליגה אירופית. מנסאנו עצמו הוחלף בדייגו סימאונה בחודש דצמבר 2011, בעקבות פתיחת עונה חלשה של הקבוצה.

לקראת עונת 2011/2012 הוחתם בקבוצה רדאמל פלקאו הקולומביאני, שנרכש מפורטו תמורת 40 מיליון אירו, הסכום הגבוה ביותר ששילמה אתלטיקו עבור שחקן כלשהו עד אז. סימאונה הוביל את הקבוצה לזכייה נוספת בליגה האירופית, שמו החדש של גביע אופ"א, לאחר ניצחון 0–3 על אתלטיק בילבאו במשחק הגמר, בו פלקאו הבקיע צמד. שוב, בזכות הזכייה בליגה האירופית, העפילה אתלטיקו לסופר קאפ האירופי, וניצחה 1–4 את צ'לסי. במשחק זה כבש פלקאו שלושער.

בעונת 2012/2013 ניצחה אתלטיקו את ריאל מדריד 1–2 בגמר גביע המלך. היה זה הניצחון הראשון של אתלטיקו על ריאל מזה 14 שנים. עונה זו הייתה אחת העונות המוצלחות של אתלטיקו, לאחר שסיימה במקום ה-3 בליגה והבטיחה את מקומה בשלב הבתים של ליגת האלופות. באותה עונה, בליגה האירופית, סיימה הקבוצה את שלב הבתים במקום השני, שהקנה לה כרטיס לשלב 32 האחרונות, אך הודחה על ידי רובין קאזאן.

בעונת 2013/2014 גברה הקבוצה על ריאל מדריד וברצלונה שנחשבו לעדיפות, וזכתה באליפות העשירית בתולדותיה, ולראשונה מזה 18 שנים. בעונה זו העפילה הקבוצה גם לגמר ליגת האלופות, לאחר שגברה על מילאן בשמינית הגמר, ברצלונה ברבע הגמר ועל צ'לסי בחצי הגמר, אך הפסידה בגמר ליריבתה העירונית, ריאל, בתוצאה 1–4 לאחר הארכה.

לאחר ההצלחה חסרת התקדים בעונה זו, שינה סגל הקבוצה את פניו: שחקנים מוכרים שהובילו את הקבוצה עזבו, כמו דייגו קוסטה, טיבו קורטואה, פיליפה לואיס ודויד וייה, ומנגד רכשה הקבוצה שחקנים בסכומים גבוהים, כמואנטואן גריזמן ב-30 מיליון אירו, מריו מנדז'וקיץ' ב-22 מיליון אירו, יאן אובלק ב-16 מיליון אירו (השוער היקר ביותר בתולדות הלה ליגה עד אז) ועוד. בכך, הפך קיץ 2014 לקיץ בו הוציאה אתלטיקו את הסכומים הגבוהים ביותר על רכישת שחקנים אי פעם.

את עונת 2014/2015 פתחה אתלטיקו עם זכייה בסופר קאפ הספרדי בפעם הראשונה מזה 29 שנים, ובפעם השנייה בסך הכול, כאשר גברה על היריבה העירונית, ריאל מדריד, בתוצאה 1–2 בסיכום שני המשחקים (1-1 בחוץ, 1-0 בבית).

בעונת 2015/2016 סיימה אתלטיקו מדריד במקום השלישי בלה-ליגה. היא הגיעה לגמר ליגת האלופות בפעם השלישית בהיסטוריה, שם פגשה את ריאל מדריד, כמו לפני שנתיים. אתלטיקו מדריד הפסידה לריאל מדריד בפנדלים וסיימה כסגנית.

בעונת 2016/2017 סיימה במקום השלישי בלה-ליגה, והודחה בחצי גמר ליגת האלופות על ידי ריאל מדריד בתוצאה של 2–4 בסיכום שני המשחקים.

בעונת 2017/2018 סיימה במקום השני בלה ליגה, הודחה מליגת האלופות בשלב הבתים, משם הגיעה אל הליגה האירופית בה היא זכתה לאחר ניצחון של 0–3 במשחק הגמר על אולימפיק מרסיי הצרפתית, ורשמה זכייה שלישית במפעל, שנייה בעידן דייגו סימאונה. לאחר מכן, אף זכתה בסופר קאפ האירופי כאשר ניצחה את ריאל מדריד בתוצאה 2–4.

לקראת 2020/2021 צירפה הקבוצה את לואיס סוארס מברצלונה. לאורך רוב העונה אתלטיקו הובילה את הטבלה, ובמחזור הסיום ניצחה את ריאל ויאדוליד וזכתה באליפות.

בעונת 2021/2022 בליגת האלופות הגיעה הקבוצה עד לשלב רבע הגמר, בו הודחה על ידי מנצ'סטר סיטי בתוצאה 0–1 בסיכום שני המשחקים. את עונת 2021/2022 בלה ליגה סיימה הקבוצה במקום השלישי.

האצטדיון
--------

אצטדיון וונדה מטרופוליטנו
 ערך מורחב – **אצטדיון ונדה מטרופוליטנו**  

המועדון שיחק את משחקי הבית שלו באצטדיון ויסנטה קלדרון שבדרום העיר מדריד עד שנת 2017. לפני כן, במקור, המועדון שיחק בקמפו דה אודונל עד 1923. לאחר השלמת האצטדיון מטרופוליטנו דה מדריד בשנת 1923, המועדון עבר לשחק שם עד שנת 1966, לאחר שבנייתו של הוויסנטה קלדרון הסתיימה.

האצטדיון הביתי של המועדון החל משנת 2017 הוא אצטדיון ונדה מטרופוליטנו, אשר במסגרת שיפוץ רחב הוסב מאצטדיון אולימפי לאצטדיון כדורגל בלבד. במסגרת השיפוץ הורחבה הקיבולת של האצטדיון מ-20,000 מקומות ישיבה (כשהיה אצטדיון אולימפי) ל-68,456. במקור, האצטדיון היה בבעלות עיריית מדריד, שרצתה לארח את אולימפיאדת 2016, אך משום שהעיר ריו דה ז'ניירו נבחרה לארח את האולימפיאדה, הוחלט כי האצטדיון יועבר לבעלות אתלטיקו מדריד כבר בשנת 2011, ושהיא זו שתישא בעלויות ההרחבה. הוויסנטה קלדרון נהרס, והוחלף על ידי פארק מים על גדות נהר המנסנרס במדריד.

ההחלטה לעזוב את ויסנטה קלדרון לאחר שנים כה רבות בהן הוא שימש כאצטדיונה של הקבוצה, עוררה זעם בקרבם של חלק מאוהדי אתלטיקו, שדרשו להרחיב את האצטדיון הקיים ולא להחליפו לגמרי.

### מגרשים ואצטדיונים לשעבר

הוונדה מטרופוליטנו הוא האצטדיון החמישי במספר שמשמש את אתלטיקו מדריד. לפניו היו:

* קמפו דל רטירו (1903-1913) - היה ממוקם בפארק בואן רטירו והיה ידוע בכינוי:"campo de la rana" ("מגרש הצפרדע").
* קמפו דה אודונל (1913-1923) - הכיל 10,000 מקומות ישיבה.
* אצטדיון מטרופוליטאנו דה מדריד (1923-1966) - הכיל בשיאו 35,800 מקומות ישיבה.
* אצטדיון ויסנטה קלדרון (2017-1966) - הכיל 54,907 מקומות ישיבה.

המנון
-----

בשנת 1920 נכתב השיר המוכר הראשון על אתלטיקו מדריד, אשר היה בשימוש על ידי אוהדי הקבוצה באותם שנים. בשנת 1947 נכתב שיר נוסף, הפעם לכבוד השתחררות הקבוצה מהשם "אוויאסיון" שציווה על הקבוצה פרנסיסקו פרנקו להשתמש בו.

ההמנון הרשמי של אתלטיקו מדריד נכתב בשנת 1974 על ידי צמד המוזיקאים אוהדי הקבוצה, חוסה אגילר גרנדוס ואנחל גרנדוס גרסיה. ההמנון נקרא "Himno del Metropolitano" ("ההמנון של המטרופוליטנו").

לרגל חגיגות המאה של המועדון, בשנת 2003, הזמר חואקין סבינה, אוהד מוכר של אתלטיקו, חיבר שיר בשם "Motivos de un Sentimiento" ("סיבות של תחושה"), שמאז נחשב כ"המנון המאה", יחד עם ההמנון המקורי משנת 1974. את הלחן לשירו של סבינה כתב פאצ'ו וארונה. סבינה אף הקליט את השיר, כאשר בשיר מושמעים קולות רקע של קהל אוהדי אתלטיקו מדריד.

סמל
---

סמל הקבוצה בשנים 1970–2017
במשך ההיסטוריה היו לאתלטיקו מדריד סמלים רבים, שהתחלפו במשך השנים. צורתו של הסמל שמשמש את הקבוצה עד היום נבחרה בשנת 1947, ומאז לא נעשו בו שינויים משמעותיים. בסמל הנוכחי, בצד השמאלי העליון, נמצא סמל העיר מדריד, כאשר שאר הסמל הוא צבעי הקבוצה. הסמל ממוסגר בצבע צהוב-זהוב. מאפייני הסמל הם:

* **צורת מגן** - זאת על מנת להדגיש את חוזקה של הקבוצה.
* **הדוב ועץ התות** - הצד השמאלי העליון מכיל את סמל העיר מדריד. מקור סמל זה הוא עוד מהמאה ה-13, והוא נוצר בגלל כמות הדובים הרבה שהייתה חיה באזור מדריד, וכן עצי התות הרבים שצמחו שם.
* **שבעת הכוכבים במסגרת הכחולה** שמקיפה את סמל הדוב ועצי התות - נמצאים גם בסמל העיר מדריד ולקוחים מדגל ההקהילה האוטונומית מדריד.
* **פסים אדומים ולבנים** - כצבעי מדי הקבוצה.

### ההיסטוריה של הסמל

1911-1903
מאז הקמתה של אתלטיקו מדריד ב-1903 הוחלף סמל הקבוצה מספר פעמים:

* **הסמל הראשון (1903-1911) - סניף מועדון הכדורגל אתלטיקו מדריד**: סמל עגול בצבעים כחול ולבן, כמו המדים של הקבוצה בשנים אלו. במרכז מופיעות האותיות AC שהן ראשי התיבות של שם המועדון - Athletic Club de Madrid. חלקו החיצוני של העיגול בסמל מעוצב כחגורה. הסמל למעשה זהה לסמל המקורי של אתלטיק בילבאו אשר בהשראתה הוקמה אתלטיקו מדריד.
* **הסמל השני (1911-1917) - דגל פסים אדומים-לבנים:** בעקבות שינוי צבעי מדי הקבוצה לאדום ולבן שונה גם סמל המועדון בהתאם. סמל המועדון הפך לדגל עם פסים אדומים-לבנים וכדור, אשר מוקפים במסגרת עגולה בצבע כחול.
* **הסמל השלישי (1917-1939) - הוספת סמל העיר מדריד**: סמל בצורת מגן, אשר מזכיר את הסמל הנוכחי, כשהשוני הוא המסגרת שמופיעה בצבע לבן.
* **הסמל הרביעי (1939-1947) - אתלטיקו אוויאסיון מדריד**: לאחר מיזוג הקבוצה עם אוויאסיון נסיונל, והפיכתה לאתלטיקו אוויאסיון מדריד, השתנה סמל הקבוצה לגמרי, ועוצב כאשר הוא דומה לסמל חיל האוויר הספרדי דאז - צורה של כנפיים של מטוס, יחד עם כתר מעליו. לאחר מכן, השתנה במקצת הסמל, כאשר הוכנס סמל הקבוצה הקודם בין כנפי המטוס, אולם המסגרת הכחולה מסביב לציור הדוב הוחלפה במסגרת אדומה. לאחר כשנה הוחזרה המסגרת הכחולה על חשבון המסגרת האדומה.
* **הסמל החמישי (1947-שנות ה-80) - הכתר והכנפיים יורדים**: לאחר השתחררות המועדון מהקשר הצבאי אליו, הוחזר סמל הקבוצה הקודם, כאשר במקום 6 פסים אדומים ו-6 פסים לבנים, נשארו 4 פסים אדומים ו-4 פסים לבנים. בנוסף, המסגרת הלבנה התחלפה במסגרת זהובה.
* **הסמל השישי (החל משנות ה-80 - 2017)**: הסמל זהה לסמל משנת 1947, כאשר צבעי הסמל הובהרו, וצבע המסגרת שונה לצהוב-זהוב.
* **הסמל השביעי (החל מ-2017)**: הסמל דומה לסמל הקודם. הוא הפך להיות בשלושה צבעים בלבד - כחול, אדום ולבן.

מדי הקבוצה
----------

אוטובוס המפרסם את הקבוצה, שעליו מדי הקבוצה
בשנותיו הראשונות של המועדון, מדי הקבוצה היו בצבע כחול-לבן בדומה למדיה של אתלטיק בילבאו דאז. בשנת 1904 הצטרפו לקבוצה חברים, שפרשו מריאל מדריד. ב-1911 שינתה הקבוצה את מדיה לצבעים הנוכחיים, אדומים-לבנים. המדים באותה תקופה יוצרו ממזרנים ישנים. רבים מאמינים כי הסיבה לשנות את צבע המדים, היא כלכלית: באותה תקופה, המזרנים הישנים היו בצבע אדום-לבן, והיה הכי פשוט להשתמש בבדים הישנים של המזרנים להכנת המדים. עובדה זו חסכה למועדון הוצאות רבות, וממנה הגיע הכינוי Los Colchoneros (יצרני המזרנים). לאחר מספר שנים, גם אתלטיקו מדריד וגם אתלטיק בילבאו, רכשו מדים כחולים-לבנים מקבוצת בלקברן רוברס האנגלית. חואניטו אלורדיי, שחקן הקבוצה וחבר במועצת המנהלים של אתלטיקו, נשלח לאנגליה כדי לרכוש מדים מבלקברן, אך לאחר שלא מצא מדים אלו, קנה במקום זאת מדים של קבוצת סנדרלנד, שצבעם אדומים-לבנים. אתלטיקו מדריד החליטה לאמץ את החולצה האדומה-לבנה, אך השאירה את המכנסיים הכחולים. מאז, דבק במועדון הכינוי Los Rojiblancos (האדומים-לבנים).

ברוב העונות של אתלטיקו, מאז החלו להשתמש בצבעים אדום-לבן, צבע המכנסיים במדי הבית של הקבוצה היו בדרך כלל כחולים, אך צבע הגרביים השתנה בין כחול, אדום ושחור.

נותני החסות
-----------

החל משנת 2001, יצרנית מדי הקבוצה היא חברת נייקי, אשר החלה לעבוד עם הקבוצה במטרה להוות מתחרה לחברת אדידס, המייצרת את המדים עבור ריאל מדריד. הספונסרית הראשית של הקבוצה היא חברת Riyadh Air של ערב הסעודית, אשר הלוגו שלה מופיע על קדמת החולצה. הלוגו של חברת Ria Money Transfer  האמריקאית מופיע על גב החולצה, תחת מספר השחקן. הלוגו של AXN, שנמצאת בבעלות חברת סרטי סוני, נמצא על גב המכנסיים. בנוסף, בחזית המכנסיים מופיע הלוגו של חברת ההימורים הפינית PAF. בעבר, חברת סרטי קולומביה הייתה הספונסרית הראשית של הקבוצה. החברה שינתה לא פעם את הלוגו שלה שהופיע על החולצה, ובמקרה אחד אף שינתה באופן גמור את מדי החוץ של הקבוצה על ידי עיצוב החולצה כך שתדמה לקורי עכביש, בזמן שהסרט ספיידרמן 2 שודר בקולנוע. בנוסף, החברה שינתה את מדי הקבוצה לעיצובים המתאימים לסרטים אחרים שהיא הוציאה בשנים שהייתה ספונסרית הקבוצה (2003–2005). בין הסרטים, בנוסף לספיידרמן 2, היו: ימ"מ יחידת פריצה, סיפורי דגים והיצ'. בין שנים אלו לא נמכרו מדי החוץ של אתלטיקו בחנויות של חברת נייקי בשל השינויים התכופים שנעשו בהם.

ביולי 2014 נייקי ואתלטיקו מדריד האריכו את חוזה החסות שביניהן עד לשנת 2026.

להלן נותני החסות של הקבוצה החל משנת 1980
דייגו פורלאן, שחקן אתלטיקו,  
לובש חולצה עם הסמליל של קיה

| שנים | יצרנית המדים | נותן חסות עיקרי |
| --- | --- | --- |
| 1980–1986 | מייבה
 | *ללא ספונסר* |
| 1986–1989 | פומה | *ללא ספונסר* |
| 1989–1990 | קיוסרה |
| 1990–1993 | מרבלה\* |
| 1993–1994 | אנטנה 3 |
| 1994–1996 | מרבלה\* |
| 1996–1997 | בנדאי נאמקו/טמגוצ'י |
| 1997–1998 | מרבלה\* |
| 1998–1999 | ריבוק |
| 1999–2000 | *ללא ספונסר* |
| 2000–2001 | אידאה |
| 2001–2002 | נייקי |
| 2002–2003 | *לא הייתה ספונסרית עקב חגיגות המאה למועדון* |
| 2003–2005 | סרטי קולומביה |
| 2005–2011 | קיה |
| מרץ-מאי 2012 | מלונות ריקסוס |
| מאי-דצמבר 2012 | וואווי |
| 2012–2015 | אזרבייג'ן |
| 2015–2022 | Plus500 |
| 2023-2022 | WhaleFin |
| 2023- | RIYADH AIR |

* (\*) - מועצת התיירות של העיר מרבלה נתנה חסות לקבוצה, משום שנשיא הקבוצה דאז, חסוס חיל, כיהן כראש עיריית מרבלה.

אתלטיקו מדריד ב'
----------------

שחקני אתלטיקו מדריד ב' בעונת 2008/2009
אתלטיקו מדריד ב' היא קבוצת המילואים של המועדון. הקבוצה עורכת את משחקי הבית שלה באצטדיון קרו דל אספינו, ונכון לעונת 2018/2019 משחקת הקבוצה בליגה הספרדית השלישית.

הקבוצה הוקמה בשנת 1966 כקבוצת המילואים של אתלטיקו מדריד. תחילה היה שמה של הקבוצה "רייפה אתלטיקו קלאב". רק בשנת 1991, לאחר שהשתנה שם הקבוצה פעמים רבות עד שנה זו, קיבלה הקבוצה את השם "אתלטיקו מדריד ב'". בעונת 1998/1999 סיימה הקבוצה במקום השני בליגת המשנה. הקבוצה הייתה אמורה לעלות לליגה הבכירה עקב מיקומה זה, אך לא הייתה זכאית לעלייה עקב היותה קבוצת מילואים.

החל מעונת 2000/2001 משחקת הקבוצה בליגה הספרדית השלישית.

שחקנים רבים ששיחקו בקבוצה התקדמו לקבוצה הבוגרת. בין השאר ניתן למנות את דויד דה חאה, אנטוניו לופס גררו, פרננדו טורס, קוקה, אוליבר טורס, רובן בראחה, גבי, מריו סוארס ואיגנסיו קמאצ'ו.

הדרבי של מדריד
--------------

 פרק זה טעון עריכה. אנא תרמו לוויקיפדיה ועזרו לערוך אותו. ייתכן שתמצאו פירוט בדף השיחה. הסיבה היא: ראו דף השיחה.
 ערך מורחב – **הדרבי של מדריד**  

ריאל ואתלטיקו מדריד הן קבוצות שונות, עם זהויות מנוגדות לגמרי. מבחינה היסטורית ריאל מדריד נתפסה זה שנים רבות כקבוצה שמזוהה עם השלטון של המדינה, בעיקר הייתה מזוהה עם שלטונו של פרנקו, השלטון הדיקטטורי שבראשו עמד העריץ פרנסיסקו פרנקו, ואילו אתלטיקו הזדהתה עם תחושות של מרד, עם הרצון לשחרור, אם כי בשנותיו הראשונות של פרנקו הוא העדיף את אתלטיקו, אך לאחר מכן, כשאתלטיקו "השתחררה" ממנו, הוא עבר לריאל לקראת סוף שנות ה-40.

בזמן שלטון פרנקו ספרד הייתה מוחרמת על ידי רוב העולם, בעיקר מפני השלטון הדיקטטורי אותו הנהיג הרודן פרנסיסקו פרנקו. ריאל מדריד, שנחשבה אז כקבוצה שקשורה לשלטון, הייתה קבוצה שייצגה את המדינה מחוצה לה, והביאה לה כבוד רב. שר אחד, שהיה מקורב לפרנקו אמר:"ללא כל ספק, ריאל מדריד היא השגרירה הטובה ביותר שאי פעם הייתה לנו".

בעקבות קרבתה של ריאל לשלטון פרנקו, ומפני שהמוטו של אתלטיקו היה שונה לגמרי משל ריאל (אתלטיקו היא הקבוצה של העם, ריאל היא הקבוצה של הממשלה, של השלטונות), נוצרה שנאה עזה בין 2 מועדונים אלו. אוהדי אתלטיקו החלו לשיר: "Hala Madrid, hala Madrid, el equipo del gobierno, la verguenza del país". (בתרגום חופשי מספרדית: "לכי מדריד, לכי מדריד, הקבוצה של הממשלה, הבושה של המדינה". הכוונה בעיר מדריד היא לקבוצה ריאל מדריד).

גביע אתלטיקו מדריד
------------------

גביע אתלטיקו מדריד הוא טורניר כדורגל לשעבר, שאירחה אתלטיקו מדריד באצטדיון ויסנטה קלדרון. הטורניר התקיים משנת 1973 עד שנת 2003 (למעט השנים 1999 ו-2001). בשנת 2003 שונה שמו של הטורניר ל"גביע הלבוי", אך לאחר שנה זו הופסק הטורניר, לא באופן רשמי, אלא שהמארחת, אתלטיקו, הפסיקה להזמין קבוצות לטורניר.

תחילה הטורניר החל במסגרת של 4 קבוצות, כאשר אתלטיקו הזמינה 3 קבוצות ל-2 משחקי חצי גמר, משחק על המקום השלישי ומשחק הגמר. אולם בשנים שלקראת סיום הטורניר, המסגרת הייתה משחק גמר אחד בלבד, אתלטיקו נגד הקבוצה המוזמנת על ידה.

גביע זה התקיים במקביל לטורנירי קיץ אחרים בספרד, כדוגמת גביע טרסה הררה ביוזמתה של קבוצת דפורטיבו לה קורוניה, וגביע ז'ואן גאמפר ביוזמתה של קבוצת ברצלונה.

להלן טבלת זוכי המפעל ומשחקי הגמר

| שנה | מנצחת | סגנית | תוצאה |
| --- | --- | --- | --- |
| 1973 | איטליהאיטליה מילאן | יוגוסלביהיוגוסלביה פרטיזן בלגרד | 2–1 |
| 1974 | ספרדספרד **אתלטיקו מדריד** | הונגריההונגריה אויפשט | 1–0 |
| 1975 | ספרדספרד **אתלטיקו מדריד** | ברית המועצותברית המועצות טורפדו מוסקבה | 2–1 |
| 1976 | ספרדספרד **אתלטיקו מדריד** | ספרדספרד אתלטיק בילבאו | 1–0 |
| 1977 | איטליהאיטליה מילאן | ברזילברזיל אמריקה | 3–2 |
| 1978 | ארגנטינהארגנטינה ריבר פלייט | ספרדספרד **אתלטיקו מדריד** | 0–0 (פ) |
| 1979 | גרמניהגרמניה שטוטגרט | שווייץשווייץ גראסהופרס ציריך | 1–0 |
| 1980 | ספרדספרד **אתלטיקו מדריד** | הולנדהולנד אייאקס אמסטרדם | 1–1 (פ) |
| 1981 | ארגנטינהארגנטינה אינדפנדיינטה | הונדורסהונדורס נבחרת הונדורס | 1–0 |
| 1982 | גרמניהגרמניה בורוסיה דורטמונד | ספרדספרד **אתלטיקו מדריד** | 2–0 |
| 1983 | ספרדספרד **אתלטיקו מדריד** | ספרדספרד סביליה | 2–1 |
| 1984 | הולנדהולנד פ.ס.וו. איינדהובן | ספרדספרד **אתלטיקו מדריד** |  |
| 1985 | ספרדספרד **אתלטיקו מדריד** | ברזילברזיל גרמיו | 2–0 |
| 1986 | ספרדספרד **אתלטיקו מדריד** | ברזילברזיל פלמנגו | 3–2 |
| 1987 | אנגליהאנגליה ליברפול | ספרדספרד **אתלטיקו מדריד** | 1–0 |
| 1988 | גרמניהגרמניה ורדר ברמן | ספרדספרד **אתלטיקו מדריד** | 1–0 |
| 1989 | ספרדספרד **אתלטיקו מדריד** | רומניהרומניה דינמו בוקרשט |  |
| 1990 | ספרדספרד **אתלטיקו מדריד** | יוגוסלביהיוגוסלביה הכוכב האדום בלגרד | 3–2 |
| 1991 | איטליהאיטליה מילאן | ספרדספרד **אתלטיקו מדריד** | 1–1 (פ) |
| 1992 | ספרדספרד **אתלטיקו מדריד** | ברזילברזיל סאו פאולו | 2–0 |
| 1993 | ספרדספרד **אתלטיקו מדריד** | ברזילברזיל ואסקו דה גאמה |  |
| 1994 | ספרדספרד **אתלטיקו מדריד** | גרמניהגרמניה פ.צ. קלן | 5–1 |
| 1995 | ספרדספרד **אתלטיקו מדריד** | ארגנטינהארגנטינה ניואל'ס אולד בויס | 3–1 |
| 1996 | ספרדספרד **אתלטיקו מדריד** | יוגוסלביהיוגוסלביה הכוכב האדום בלגרד | 5–0 |
| 1997 | ספרדספרד **אתלטיקו מדריד** | איטליהאיטליה אינטר מילאנו | 1–0 |
| 1998 | ספרדספרד **אתלטיקו מדריד** | איטליהאיטליה לאציו | 3–0 |
| 2000 | ספרדספרד **אתלטיקו מדריד** | ברזילברזיל פלמנגו | 3–1 |
| 2002 | איטליהאיטליה קייבו ורונה | ספרדספרד **אתלטיקו מדריד** | 4–2 |
| 2003 | ספרדספרד **אתלטיקו מדריד** | ארגנטינהארגנטינה בוקה ג'וניורס | 1–0 |

תארים
-----

### תארים אזוריים

* **אליפות מחוזית מרכז** (**4**):
	+ 1920/1921, 1924/1925, 1927/1928, 1939/1940
* **גביע מרכז הפדרציה** (**1**):
	+ 1941

### תארים ארציים

* **אליפות ספרד**:
	+ **זכייה** (**11**): 1939/1940, 1940/1941, 1949/1950, 1950/1951, 1965/1966, 1969/1970, 1972/1973, 1976/1977, 1995/1996, 2013/2014, 2020/2021
	+ סגנות (10): 1943/1944, 1957/1958, 1960/1961, 1962/1963, 1964/1965, 1973/1974, 1984/1985, 1990/1991, 2017/2018, 2018/2019
* **גביע ספרדי**:
	+ **זכייה** (**10**): 1959/1960, 1960/1961, 1964/1965, 1971/1972, 1975/1976, 1984/1985, 1990/1991, 1991/1992, 1995/1996, 2012/2013
	+ סגנות (9): 1921, 1926, 1955/1956, 1963/1964, 1974/1975, 1986/1987, 1998/1999, 1999/2000, 2009/2010
* **הסופר קאפ הספרדי**:
	+ **זכייה** (**2**): 1985, 2014
	+ סגנות (5): 1991, 1992, 1996, 2013, 2019
* **הסופר קאפ הספרדי (במתכונת הישנה)**:
	+ **זכייה** (**1**): 1940
* **גביע אווה דוארטה**:
	+ **זכייה** (**1**): 1951
	+ סגנות (1): 1950
* **גביע הנשיא**:
	+ **זכייה** (**1**): 1947
* **הליגה הספרדית השנייה**:
	+ **זכייה** (**1**): 2001/2002
	+ סגנות (2): 1932/1933, 1933/1934
* **גביע הליגה הספרדית**:
	+ סגנות (2): 1983/1984, 1984/1985

### תארים בין-לאומיים

* **ליגת האלופות**:
	+ סגנות (3): 1973/1974, 2013/2014, 2015/2016
* **הליגה האירופית**:
	+ **זכייה** (**3**) : 2009/2010, 2011/2012, 2017/2018
* **גביע המחזיקות**:
	+ **זכייה** (**1**): 1961/1962
	+ סגנות (2): 1962/1963, 1985/1986
* **הסופר קאפ האירופי**:
	+ **זכייה** (**3**): 2010, 2012, 2018
* **גביע מוחמד החמישי**:
	+ **זכייה** (**3**): 1965, 1970, 1980
* **גביע האינטרטוטו**:
	+ **זכייה** (**1**): 2007
	+ סגנות (1): 2004
* **הגביע הבין-יבשתי**:
	+ **זכייה** (**1**): 1974
* **הגביע האיברי**:
	+ **זכייה** (**1**): 1991

שחקנים בולטים בעבר ובהווה
-------------------------

קוקה הוא שיאן ההופעות במועדון בכל הזמנים, אחרי שב-2022 שבר את שיאו של אדלרדו רודריגס שעמד על 511 הופעות במדי המועדון בין השנים 1959-1976.
אנטואן גריזמן הוא מלך השערים של הקבוצה בכל הזמנים אחרי שב10 בינואר 2024 הוא שבר את שיאו של לואיס ארגונס שעמד על 173 שערים ארגונס שיחק במדי המועדון בין השנים 1964 - 1974, עד פרישתו ממשחק פעיל.  
 שחקנים פעילים באתלטיקו **מודגשים**.

הנתונים בטבלאות מתייחסים לכל המסגרות ומעודכנים ל-4 בפברואר 2024

שיאני ההופעות| # | שם | לאום | עמדה | שנים במועדון | הופעות בליגה | סה"כ הופעות במועדון |
| --- | --- | --- | --- | --- | --- | --- |
| 1 | **קוקה** | ספרדספרד ספרד | קשר | 2009–הווה | **438** | **616** |
| 2 | אדלרדו רודריגס | ספרדספרד ספרד | קשר | 1959–1976 | 401 | 553 |
| 3 | אנריקה קויאר | ספרדספרד ספרד | חלוץ | 1952–1969 | 367 | 483 |
| 4 | תומאס רניונס | ספרדספרד ספרד | מגן | 1984–1996 | 371 | 470 |
| 5 | חואן קרלוס אגילרה | ספרדספרד ספרד | מגן | 1996–2005 | 365 | 456 |
| 6 | **יאן אובלק** | סלובניהסלובניה סלובניה | שוער | 2014–הווה | 318 | 425 |
| 7 | איסקיו קאלחה | ספרדספרד ספרד | בלם | 1958–1972 | 300 | 425 |
| 8 | חואן קרלוס ארטצ'ה | ספרדספרד ספרד | קשר | 1978–1989 | 308 | 421 |
| 9 | גאבי פרננדס | ספרדספרד ספרד | חלוץ | 2004–2007
2011–2018 | 297 | 417 |
| 10 | **סאול ניגס** | ספרדספרד ספרד | קשר | 2012–הווה | 318 | 411 |

שיאני השערים| # | שם | לאום | עמדה | שנים במועדון | שערי ליגה | סה"כ שערים במועדון |
| --- | --- | --- | --- | --- | --- | --- |
| 1 | **אנטואן גריזמן** | צרפתצרפת צרפת | חלוץ | 2014–2019
2021–הווה | 123 | **175** |
| 2 | לואיס אראגונס | ספרדספרד ספרד | חלוץ | 1964–1974 | 123 | 173 |
| 3 | אדריאן אסקודרו | ספרדספרד ספרד | חלוץ | 1945–1958 | **150** | 169 |
| 4 | פרנסיסקו קמפוס | ספרדספרד ספרד | חלוץ | 1940–1948 | 144 | 158 |
| 5 | חוסה אולוחיו גראטה | ספרדספרד ספרד | חלוץ | 1966–1977 | 109 | 136 |
| 6 | פרננדו טורס | ספרדספרד ספרד | חלוץ | 2001–2007
2015–2018 | 109 | 129 |
| 7 | חואקין פיירו | ספרדספרד ספרד | קשר | 1954–1962 | 95 | 125 |
| 8 | אדלרדו רודריגס | ספרדספרד ספרד | קשר | 1959–1976 | 73 | 113 |
| 9 | אנריקה קויאר | ספרדספרד ספרד | חלוץ | 1952–1969 | 71 | 105 |
| 10 | חוסה חונקוסה | ספרדספרד ספרד | חלוץ | 1944–1955 | 80 | 103 |

שחקנים בולטים נוספים

| שם | לאום | עמדה | שנים באתלטיקו |
| --- | --- | --- | --- |
| לארבי בן בארק | מרוקומרוקו מרוקו | חלוץ  קשר התקפי | 1948–1953 |
| ואוה | ברזילברזיל ברזיל | חלוץ | 1958–1961 |
| חאבייר אירורטה | ספרדספרד ספרד | חלוץ | 1967–1975 |
| לואיס פריירה | ברזילברזיל ברזיל | קשר | 1974–1980 |
| דירסאו | ברזילברזיל ברזיל | קשר | 1979–1982 |
| הוגו סאנצ'ס | מקסיקומקסיקו מקסיקו | חלוץ | 1981–1985 |
| אבל רסינו | ספרדספרד ספרד | שוער | 1986–1995 |
| טוני מוניוס | ספרדספרד ספרד | מגן | 1990–2001 |
| דייגו סימאונה | ארגנטינהארגנטינה ארגנטינה | קשר אחורי | 1994–1997  2003-2005 |
| קיקו | ספרדספרד ספרד | חלוץ | 1994–2001 |
| אנטוניו לופס גררו | ספרדספרד ספרד | מגן | 2000–2012 |
| לאו פרנקו | ארגנטינהארגנטינה ארגנטינה | שוער | 2004–2009 |
| דייגו פורלאן | אורוגוואיאורוגוואי אורוגוואי | חלוץ | 2007–2011 |
| דייגו קוסטה | ברזילברזיל ברזיל  ספרדספרד ספרד | חלוץ | 2007–2009  2010–2014  2018– |
| דויד דה חאה | ספרדספרד ספרד | שוער | 2009–2011 |
| רדאמל פלקאו | קולומביהקולומביה קולומביה | חלוץ | 2011–2013 |
| טיבו קורטואה | בלגיהבלגיה בלגיה | שוער | 2011–2014 |
| חסוס לנדבורו | ספרדספרד ספרד | קשר | 1982–1988 |
|

השחקנים היקרים ביותר שנרכשו על ידי אתלטיקו מדריד

| שם | מועדון קודם | עמדה | שנתהעברה | סכום העברה (באירו) |
| --- | --- | --- | --- | --- |
| פורטוגלפורטוגלז'ואאו פליקס | פורטוגלפורטוגלבנפיקה | חלוץ | 2019 | 126,000,000 |
| צרפתצרפת תומא למאר | מונקומונקו מונקו | קיצוני | 2018 | 70,000,000 |
| ברזילברזילספרדספרד דייגו קוסטה | אנגליהאנגליה צ'לסי | חלוץ | 2018 | 66,000,000 |
| קולומביהקולומביה רדאמל פלקאו | פורטוגלפורטוגל פורטו | חלוץ | 2011 | 40,000,000 |
| קולומביהקולומביה ג'קסון מרטינס | פורטוגלפורטוגל פורטו | חלוץ | 2015 | 37,100,000 |
| ספרדספרד ויטולו | ספרדספרד סביליה | קיצוני | 2018 | 36,000,000 |
| צרפתצרפת קווין גמיירו | ספרדספרד סביליה | חלוץ | 2016 | 30,000,000 |
| צרפתצרפת אנטואן גריזמן | ספרדספרד ריאל סוסיאדד | קיצוני | 2014 | 30,000,000 |
| ספרדספרד מריו הרמוסו | ספרדספרד אספניול | בלם | 2019 | 25,000,000 |
| ארגנטינהארגנטינה ניקולאס גייטן | פורטוגלפורטוגל בנפיקה ליסבון | קשר | 2016 | 25,000,000 |
| מונטנגרומונטנגרו סטפן סאביץ' | איטליהאיטליה פיורנטינה | בלם | 2015 | 25,000,000 |
| בלגיהבלגיה יאניק קרסקו | מונקומונקו מונקו | קיצוני | 2015 | 24,760,000 |
| ארגנטינהארגנטינה סרחיו אגוארו | ארגנטינהארגנטינה אינדפנדיינטה | חלוץ | 2006 | 23,000,000 |
| קרואטיהקרואטיה מריו מנדז'וקיץ' | גרמניהגרמניה באיירן מינכן | חלוץ | 2014 | 22,000,000 |

* ראו גם: רשימת כדורגלני אתלטיקו בעלי ערך בוויקיפדיה

סגל הקבוצה
----------

נכון ל-1 בפברואר 2024

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| מס' |  | עמדה | שם |
| --- | --- | --- | --- |
| 1 | רומניהרומניה | שוער | הוראציו מולדובאן  |
| 2 | אורוגוואיאורוגוואי | בלם | חוסה מריה חימנס  |
| 3 | ספרדספרד | בלם | ססאר אספיליקווטה  |
| 4 | ברזילברזיל | בלם | גבריאל פאוליסטה  |
| 5 | ארגנטינהארגנטינה | קשר | רודריגו דה פול  |
| 6 | ספרדספרד | קשר | קוקה (קפטן) |
| 7 | צרפתצרפת | חלוץ | אנטואן גריזמן  |
| 8 | ספרדספרד | קשר | סאול  |
| 9 | הולנדהולנד | חלוץ | ממפיס דפאי  |
| 10 | ארגנטינהארגנטינה | חלוץ | אנחל קוריאה  |
| 11 | צרפתצרפת | קשר | תומא למאר  |
| 12 | ברזילברזיל | קשר | סמואל לינו  |

 |  | 

| מס' |  | עמדה | שם |
| --- | --- | --- | --- |
| 13 | סלובניהסלובניה | שוער | יאן אובלק  (קפטן שני) |
| 14 | ספרדספרד | קשר | מרקוס יורנטה  |
| 15 | מונטנגרומונטנגרו | בלם | סטפן סאביץ'  |
| 16 | ארגנטינהארגנטינה | מגן | נהואל מולינה  |
| 17 | ספרדספרד | קשר | רודריגו ריקלמה  |
| 18 | בלגיהבלגיה | קשר | ארתור ורמאירן  |
| 19 | ספרדספרד | חלוץ | אלברו מוראטה  |
| 20 | בלגיהבלגיה | קשר | אקסל ויטסל  |
| 22 | ספרדספרד | מגן | מריו הרמוסו  |
| 23 | מוזמביקמוזמביק | מגן | ריינילדו מנדאבה  |
| 24 | ספרדספרד | קשר | פבלו באריוס  |

 |

מאמנים
------

להלן רשימה של מאמנים אשר זכו בתארים בזמן שאימנו את הקבוצה

| שם | שנים כמאמן אתלטיקו | תארים |
| --- | --- | --- |
| ספרדספרד ריקרדו זאמורה | 1939-1946 | 2 אליפויות, הסופר קאפ הספרדי |
| ספרדספרד אמיליו וידל | 1946-1948 | גביע הנשיא |
| ארגנטינהארגנטינהצרפתצרפת הלניו הררה | 1949-1952 | 2 אליפויות, הסופר קאפ הספרדי |
| ספרדספרד חוסה וייונגה | 1959-1962 | 2 גביע המלך הספרדי, גביע אירופה למחזיקות גביע |
| ברזילברזיל אוטו בומבל | 1964-1965 | גביע המלך הספרדי |
| ספרדספרד דומנק בלמניה | 1965-1966 | אליפות |
| צרפתצרפת מרסל דומינגו | 1969-1972, 1979-1980 | אליפות |
| אוסטריהאוסטריה מקס מרקל | 1971-1973 | אליפות, גביע המלך הספרדי |
| ספרדספרד לואיס אראגונס | 1974-1980, 1982-1987  1991-1993, 2001-2003 | הגביע הבין-יבשתי, אליפות, 3 גביע המלך הספרדי  הסופר קאפ הספרדי, הגביע האיברי |
| קרואטיהקרואטיה טומיסלב איביץ' | 1990-1991 | גביע המלך הספרדי |
| ארגנטינהארגנטינה סנטוס אוביירו | 1992-1993, 1994-1995 | גביע המלך הספרדי |
| סרביהסרביה רדומיר אנטיץ' | 1995-1998, 1999, 2000 | אליפות, גביע המלך הספרדי |
| מקסיקומקסיקו חאבייר אגירה | 2006-2009 | גביע האינטרטוטו |
| ספרדספרד קיקה סאנצ'ס פלורס | 2009-2011 | הליגה האירופית, הסופר קאפ האירופי |
| ארגנטינהארגנטינה דייגו סימאונה | 2011- | 2 אליפויות, גביע המלך הספרדי, 2 הליגה האירופית,  2 הסופר קאפ האירופי, הסופר קאפ הספרדי |
|

* ראו גם: רשימת מאמני אתלטיקו שיש להם ערך בוויקיפדיה

הנהלה
-----

נכון לשנת 2010 הונה של קבוצת אתלטיקו מדריד הסתכם בסכום של 24,706,699 אירו. מניות הקבוצה מתחלקות בין 3 בעלים עיקריים, כאשר רוב המניות שייכות למשפחתו של חסוס חיל, אשר בניו מחזיקים עד היום בתפקידים במועדון.

### נשיאים

הנשיא הראשון ואחד ממייסדי המועדון, אנריקה איינדה
מאז הקמת המועדון ועד היום כיהנו בתפקיד נשיא מועדון הספורט אתלטיקו מדריד 27 אנשים, ב-29 קדנציות. רק 2 נשיאים כיהנו במשך 2 קדנציות שונות: חוליאן רואטה וויסנטה קלדרון. רוב נשיאי המועדון, 27 במספר, היו ספרדים. רק נשיא אחד היה לא ספרדי, לוסיאנו אורקיחו הארגנטינאי.

הנשיא הראשון של המועדון היה אנריקה איינדה. הוא גם נמנה עם מייסדי המועדון.

הנשיא שכיהן בזמן הרב ביותר בתפקיד הוא ויסנטה קלדרון, שכיהן 21 שנים ב-2 קדנציות שונות. מיד אחריו נמצא חסוס חיל עם 16 שנים בתפקיד. אנריקה סרסו וחוליאן רואטה כיהנו 10 שנים בתפקיד וחאבייר בארוסו 9 שנים.

נשיא המועדון נבחר בבחירות לנשיאות, כאשר הבוחרים הם חברי המועדון.

נשיא המועדון הנוכחי הוא אנריקה סרסו, שמכהן בתפקיד החל משנת 2003, כאשר נבחר לתפקיד במקום חסוס חיל שהתפטר.

### הדירקטוריון

נשיא המועדון הנוכחי, אנריקה סרסו
דירקטוריון המועדון אתלטיקו מדריד מורכב מהאנשים הבאים:

* **נשיא:** אנריקה סרסו
* **מנכ"ל:** מיגל אנחל חיל
* **סגן נשיא בתחום העסקי:** לסארו אלברכין מרטינז
* **סגן נשיא בתחום הכלכלי:** פרננדו גארסיה אבאסולו
* **סמנכ"ל מסחרי:** אנטוניו אלונסו סאנס
* **יועצים:** סווריאנו חיל, אוסקר חיל, מרים חיל
* **מזכיר:** פבלו חימנס דה פארגה
* **מנהל כללי:** קלמנטה וייארדה
* **מנהל שיווק ותקשורת:** אמיליו גוטיירס
* **מנהל ראשי:** מריו אראגון

* **מנהל בקרה וניהול:** חוסה מנואל דיאס פרס
* **מנהל קשרים חברתיים:** פרננדו פאריסה רקואיו
* **מנהל מסחרי:** גיירמו מוראלדה
* **מנהל ספורטיבי:** חוסה לואיס קמינרו
* **מנהל כדורגל ראשי:** חואן קרלוס אגילרה

### צוות מקצועי

* **מאמן:** דייגו סימאונה
* **עוזר מאמן:** חרמן בורגוס
* **עוזר מאמן שלישי:** חואן ויסקאינו
* **מאמני כושר:** אוסקר אורטגה, קרלוס מניינדס
* **מאמן שוערים:** פבלו ורסיונה
* **מנהל ציוד:** פדרו מאתסאנס
* **רופא הקבוצה:** חוסה וייאלון

קישורים חיצוניים
----------------

ויקישיתוף מדיה וקבצים בנושא **אתלטיקו מדריד** בוויקישיתוף
* 

* אתר האינטרנט הרשמי של אתלטיקו מדריד (בספרדית, באנגלית ובסינית)
* אתלטיקו מדריד, ברשת החברתית פייסבוק

* אתלטיקו מדריד, ברשת החברתית אקס (טוויטר)

* אתלטיקו מדריד, ברשת החברתית אינסטגרם

* אתלטיקו מדריד, ברשת החברתית טיקטוק

* פרופיל, באתר אופ"א

* פרופיל, באתר Transfermarkt

* פרופיל, באתר Soccerway

* פרופיל, באתר WorldFootball.net

* פרופיל, באתר FootballDatabase.eu
* האתר הרשמי (באנגלית) (בספרדית)
* אתלטיקו מדריד באתר הלה ליגה (באנגלית) (בספרדית)
* אתלטיקו מדריד באתר אופ"א (באנגלית)
* אתלטיקו מדריד באתר BDFutbol (באנגלית) (בספרדית) (בקטלאנית)

הערות שוליים
------------

1. 1 2  Luis Bamba, Los apodos de los clubes españoles de fútbol, Ministerio de Inclusión, Seguridad Social y Migraciones
2. ↑  "Israeli Billionaire Idan Ofer Makes Progress in Bid to Buy Stake in Atletico Madrid Soccer Club". *Haaretz*. 16 בנובמבר 2017. נבדק ב-1 בפברואר 2018. `{{cite news}}`:  (עזרה)
3. ↑  Welch, Ben (17 בנובמבר 2017). "Israeli billionaire Idan Ofer buys share of Spanish football giants Atlético Madrid". The JC. נבדק ב-1 בפברואר 2018. `{{cite web}}`:  (עזרה)
4. ↑  Hazani, Golan (17 בנובמבר 2017). "Israeli Business Magnate Buys a 15% Stake in Atlético Madrid". CTECH. נבדק ב-1 בפברואר 2018. `{{cite web}}`:  (עזרה)
5. ↑  מערכת La Liga, Why are the players from Atletico called 'Colchoneros'?, La Liga, ‏09 ביולי 2015
6. ↑  קבוצה אשר זוכה בגביע אירופה לאלופות הייתה מעפילה אוטומטית למפעל זה בעונה הבאה, ללא קשר למקום שלה בליגה המקומית
7. ↑  גמר ליגת האלופות 1973/74, אתר אופ"א
8. ↑  תומר גנור, 40 שנה במדבר: היום בו אתלטיקו בכתה, באתר ynet, 24 במאי 2014
9. ↑  מערכת אתר גלובס ספורט, ‏אתלטיקו מדריד מאשרת: פרננדו טורס עבר לליברפול, באתר גלובס, 3 ביולי 2007
10. ↑  מיקי שגיא, אתלטיקו מדריד רכשה את דייגו פורלאן ב-21 מיליון יורו, באתר ynet, 30 ביוני 2007
11. ↑  תומר גנור, חאבייר אגירה פוטר מאתלטיקו מדריד, באתר ynet, 3 בפברואר 2009
12. ↑  דיווח: רסינו עזב את אתלטיקו, לאודרופ מועמד, יעקב זיו, אתר nrg מעריב ספורט
13. ↑  אתלטיקו מינתה את סאנצ'ס פלורס, מערכת אתר nrg מעריב ספורט
14. ↑  קיקו סאנצ'ס פלורס הודיע: עוזב את אתלטיקו מדריד, מערכת אתר nrg מעריב ספורט
15. ↑  גרגוריו מנזאנו יאמן את אתלטיקו מדריד, באתר וואלה!‏, 8 ביוני 2011
16. ↑  דייגו סימאונה מונה למאמן אתלטיקו מדריד, באתר וואלה!‏, 23 בדצמבר 2011
17. ↑  ynet ספורט, כצפוי: דייגו סימאונה מונה למאמן אתלטיקו מדריד, באתר ynet, 23 בדצמבר 2011
18. ↑  שי נמרודי, אתלטיקו זכתה בגביע אחרי 1–2 ענק על ריאל, באתר הארץ, 18 במאי 2013
19. ↑  אתלטיקו מדריד זכתה באליפות ספרד, באתר וואלה!‏, 17 במאי 2014
20. ↑  מילות ההמנון **(בספרדית)**
21. ↑  Club Atlético de Madrid, S.A.D.‏ La Futbolteca. La enciclopedia del fútbol español
22. ↑  תמונת מדי הקבוצה לאחר שינוי המדים על ידי חברת סרטי קולומביה, אתר Football Speak
23. ↑  מערכת גלובספורט, ‏אתלטיקו מדריד תלבש נייקי 25 שנים ברציפות, באתר גלובס, 28 ביולי 2014
24. ↑  Players Atlético de Madrid | BDFutbol, www.bdfutbol.com
25. ↑  Página oficial del Atlético de Madrid, www.atleticodemadrid.com

| מדריד  |
| --- |
| כיכרות מרכזיות | פוארטה דל סול • פלאסה מאיור • פלאסה דה סיבלס • פלאסה דה קולון • פלאסה דה אספניה • פלאסה דה קסטייה • פלאסה דה לה ויה • פלאסה דה סנטה אנה |  |
| רחובות חשובים | גראן ויה • שדרת פראדו • שדרת רקולטוס • שדרת קסטיאנה |
| אנדרטות ומונומנטים | שער אלקלה • שער הניצחון • שער טולדו • שער סן ויסנטה • אובליסק קאחה |
| מבנים ואתרים בעלי חשיבות | הארמון המלכותי • ארמון סיבלס • התיאטרון המלכותי • קתדרלת אלמודנה • פארק בואן רטירו • מקדש דבוד • שער אירופה • AZCA • CTBA • אל רסטרו • נואבוס מיניסטריוס |
| מוזיאונים | מוזיאון הפראדו • מוזיאון תיסן בורנמיסה • מוזיאון ריינה סופיה |
| תחבורה | נמל התעופה מדריד-בראחס • הרכבת התחתית • הרכבת הפרברית • הרכבת הקלה • תחנת אטוצ'ה • תחנת צ'מרטין • תחנת פרינסיפה פיו |
| ספורט | ריאל מדריד • אתלטיקו מדריד • אצטדיון סנטיאגו ברנבאו • פלאסיו ויסטלגרה • קאחה מחיקה • אצטדיון ויסנטה קלדרון • אצטדיון מטרופוליטנו • ארמון הספורט • לס ונטאס |

| ספרדספרד לה ליגה, עונת 2023/2024 בלה ליגה |
| --- |
| 

|  |
| --- |
| אוססונה • אלאבס • אלמריה • אתלטיק בילבאו • אתלטיקו מדריד • ברצלונה • גרנדה • ויאריאל • ולנסיה • ז'ירונה • חטאפה • לאס פאלמאס • מיורקה • סביליה • סלטה ויגו • קדיס • ראיו ואיקאנו • ריאל בטיס • ריאל מדריד • ריאל סוסיאדד |

 |

| **ליגת האלופות 2023/24** |
| --- |
| **בית א'** | **בית ב'** | **בית ג'** | **בית ד'** | **בית ה'** | **בית ו'** | **בית ז'** | **בית ח'** |
| גרמניהגרמניה באיירן מינכן | ספרדספרד סביליה | איטליהאיטליה נאפולי | פורטוגלפורטוגל בנפיקה ליסבון | הולנדהולנד פיינורד | צרפתצרפת פריז סן-ז'רמן | אנגליהאנגליה מנצ'סטר סיטי | ספרדספרד ברצלונה |
| אנגליהאנגליה מנצ'סטר יונייטד | אנגליהאנגליה ארסנל | ספרדספרד ריאל מדריד | איטליהאיטליה אינטר מילאנו | ספרדספרד אתלטיקו מדריד | גרמניהגרמניה בורוסיה דורטמונד | גרמניהגרמניה ר.ב. לייפציג | פורטוגלפורטוגל פורטו |
| דנמרקדנמרק פ.צ. קופנהגן | הולנדהולנד פ.ס.וו. איינדהובן | פורטוגלפורטוגל בראגה | אוסטריהאוסטריה רד בול זלצבורג | איטליהאיטליה לאציו | איטליהאיטליה מילאן | סרביהסרביה הכוכב האדום בלגרד | אוקראינהאוקראינה שחטאר דונצק |
| טורקיהטורקיה גלאטסראיי | צרפתצרפת לאנס | גרמניהגרמניה אוניון ברלין | ספרדספרד ריאל סוסיאדד | סקוטלנדסקוטלנד סלטיק | אנגליהאנגליה ניוקאסל יונייטד | שווייץשווייץ יאנג בויז | בלגיהבלגיה רויאל אנטוורפן |

|  |  |
| --- | --- |
| בקרת זהויות עריכת הנתון בוויקינתונים | 
* GND: 16160634-9
* ISNI: 0000 0001 2303 4252
* LCCN: n2003117551
* VIAF: 81156009961749581667
* WorldCat: lccn-n2003117551

 |